“Dzé yálod ? Nyé nâ: “É é ! Mə nə ǹkús mīníngá, ǹnóm wama a ngáwú. 6Mə m̀bə́ bələ́ bɔ́n bə́bɛ̄. Ńdɔ̄ bákə yídan áfūb, təge ai é mod ǎ vaŋ bɔ́. Ńdɔ m̀bɔ́g á ngāwé ényɔ̄ m̀bɔ́g. 7Ńdɔ məyəmán mámā mə́sə̄ málúi ma etúgā dzóe mənyu á nyɔ́l, bɔ́ nâ: “Zǎg ai ényɔ̄ ā wé ényɔ̄ ḿbɔ́g bǐ we nyé ású enyǐŋ mānyāŋ, bǐ dzâ elíg. Bádzə̄ŋ naa bə́ dím mǎn ḿfyɛ wámā yā ó lígi, bə́ dzâ fɔ́ɔ́ dzwé ńnóm wama ai elíg dzíé ésə.” 8Ǹkúkúmá nyé ai miníngá nâ: “Kələ́ á ndá dzoe, mǎmēn mayi və́ mə̄béndé ású dóe.” 9Miníngá yǎ Tekoa nyé ai ǹkúkúmá naa: “Ǎ ńtī ǹkúkúmá wama, evǔs é bɔ̄ évǔs dzáma ai édzí ndá bod tará, ǹkúkúmá ai etɔá ńtómbá dzīē bí nə́ á sááŋ !” 10Ǹkúkúmá nyé nâ: “É mod ǎ tsāg wā, zǎ ma ai nyé mə́ yén anə́ ā namba wa.” 11Miníngá nyé nâ: “Ǹkúkúmá á fálágā dzwé Ńtí Ǹtondôbə Zambá wōē, naa tə məkǐ mə́ bod mádaŋ bulǔ kúbī á sí ai etɔ̌m bivudúgá, tə báwē mā mɔ́n.” Ǹkúkúmá nyé nâ: “Sɔŋ və anə́ Ńtondôbə a və̌, fyám yǎ ńlō nyɔ̄ mɔ́n yâyǐ kig ku á sí.” 12Miníngá nyé nâ: “Etúgā dzóē yátám naa ngə́ yákɔ̄bɔ ai mǎńtí ǹkúkúmá.” Nyé nâ: “Kɔ́bɔ́gɔ́.”